ปราบเซียน
ตั้งแต่เริ่มต้นปีใหม่มา รัฐบาลโดยเฉพาะทีมเศรษฐกิจก็ดูจะยุ่งไม่หยุด เพราะชีพจรเศรษฐกิจไทย
17 ม.ค. 2558

ตั้งแต่เริ่มต้นปีใหม่มา รัฐบาลโดยเฉพาะทีมเศรษฐกิจก็ดูจะยุ่งไม่หยุด เพราะชีพจรเศรษฐกิจไทยปีมะแมนี้ฝากความหวังไว้กับงบประมาณลงทุนและการใช้จ่ายของรัฐมากเป็นพิเศษ ชนิดที่ว่าจะพลาดเป็นแพะบูชายัญไม่ได้เด็ดขาด
แต่หน่วยงานที่วุ่นมาตั้งแต่ปีที่แล้ว และยังคงดีกรีความร้อนแรงไม่ตก เห็นทีจะหนีไม่พ้นสำนักงานสลากกินแบ่งรัฐบาล ที่แก้ปัญหาสลากแพงยังไม่จบ ก็เจองานเข้าใหม่สดๆ ร้อนๆ กับเรื่องสลากปลอม 
มีผู้ตั้งข้อสังเกตว่า งานนี้เห็นทีคณะกรรมการสลากฯ คงต้องตอบคำถามในสัปดาห์หน้า วันที่ 23 ม.ค. ให้ดีว่า เหตุไฉน สลากเก๊ที่ขายกันให้ว่อนถึงปลอมได้เหมือนชนิดเกรด A+ หรือเหมือน 100% จนแยกไม่ออกว่าฉบับไหนกันแน่ที่ไม่ได้ออกมาจากโรงพิมพ์ของกองสลากฯ 
งานนี้แว่วมาว่าทำเอาประธานบอร์ดกองสลากฯ สมชัย สัจจพงษ์ ถึงกับกุมขมับ งานกรมศุลกากรที่ว่ายากๆ ก็ยังปวดหัวไม่เท่า
ปราบเซียนของจริงแบบนี้ ไม่รู้ว่าประธานบอร์ดจะแข็งใจอยู่ครบวาระไปพร้อม คสช.หรือเปล่าหนอ